আফ্রিকার লৌহমানব হিসেবে পরিচিত লিবীয় নেতা মুয়াম্মার আল-গাদ্দাফি ১৯৬৯ সালে মাত্র ২৭ বছর বয়সে রাষ্ট্রক্ষমতায় এসেছিলেন। দীর্ঘ ৪২ বছর মার্কিন যুক্তরাষ্ট্রসহ পশ্চিমা বিশ্বের রক্তচক্ষু উপেক্ষা করে তিনি রাষ্ট্র পরিচালনা করে গেছেন দোর্দণ্ড প্রতাপে। মার্কিন, ব্রিটিশ ও ইতালিয়ান সেনা ঘাঁটি উচ্ছেদের পাশাপাশি দেশের তেলসম্পদ জাতীয়করণ করে লিবিয়াকে তিনি মুসলিম বিশ্বের অন্যতম সম্পদশালী এবং শক্তিশালী একটি রাষ্ট্রে পরিণত করেছিলেন। ১৯৪২ সালের ৭ জুন লিবিয়ার সিরত শহরে এক যাযাবর বেদুইন পরিবারে জন্মগ্রহণ করা গাদ্দাফি স্কুলে অধ্যয়নকালেই সামরিক অভ্যুত্থানের মাধ্যমে লিবিয়ার শাসনক্ষমতা দখল করার পরিকল্পনা করেন। ১৯৬৩ সালে তিনি বেনগাজীর সামরিক পরিষদে যোগদান করেন এবং ১৯৬৬ সালে ব্রিটেন থেকে কমিশনপ্রাপ্ত অফিসার পদে উন্নীত হয়ে লিবিয়ায় ফিরে যান। ১৯৬৯ সালের সেপ্টেম্বরে তৎকালীন রাজা মো. ইদ্রিস আল সেনুসি তুরস্কে গেলে গাদ্দাফি অল্প কয়েকজন সামরিক অফিসারের সহায়তায় এক রক্তপাতহীন অভ্যুত্থানের মাধ্যমে লিবিয়ার শাসনক্ষমতা দখল করেন। কিছুদিনের মধ্যেই গাদ্দাফি এবং তার অল্পবয়সী সামরিক কর্মকর্তাদের সঙ্গে অপেক্ষাকৃত সিনিয়র অফিসারদের ক্ষমতা নিয়ে দ্বন্দ্ব শুরু হলেও দ্বন্দ্ব নিরসন করে ১৯৭০ সালে তিনি একজন সফল শাসক হিসেবে আত্মপ্রকাশ করেন। ২০১১ সালের ফেব্রুয়ারিতে লিবিয়ার বেনগাজী শহরে সর্বপ্রথম গাদ্দাফিবিরোধী বিক্ষোভ শুরু হয়। ১৫ আগস্ট বিদ্রোহীরা নাপোলিতে ঢুকে পড়ে এবং গ্রিন স্কয়ারে পৌঁছার দুদিন পর তারা গাদ্দাফির বাসস্থানে আক্রমণ করে। পালিয়ে যাওয়ার সময় ২০ অক্টোবর সিরত শহরের বিশাল এক পাইপের ভেতর অবস্থানকালে গাদ্দাফি বিদ্রোহীদের হাতে নিহত হন।